Polisie vind én verloor vuurwapens in Oos-KaapArgieffoto (Foto: SAPD/Facebook) ’n Onbekende aantal vuurwapens is vroeër vandeesweek gesteel tydens ’n inbraak by die polisiestasie in Peddie in die Oos-Kaap. Die Oos-Kaapse polisie het net vandeesweek ’n gesteelde vuurwapen teruggekry wat in Desember verlede jaar by ’n ander polisiestasie gebuit is. Brig. Tembinkosi Kinana, woordvoerder van die polisie, sê polisiebeamptes van die Tyefu-polisiestasie in Peddie het Dinsdag op ’n voorval van ernstige huishoudelike geweld gereageer. Die voorval was só ernstig dat nóg polisiebeamptes later na die toneel ontbied is om lewensverlies te voorkom. Rowers het in dié tydperk van die geleentheid gebruik gemaak om by die polisiestasie in te breek. Die polisiestasie is geplunder en ’n aantal items, waaronder vuurwapens, is gesteel. Kinana sê daar is in dié stadium nog nie vasgestel hoeveel vuurwapens tydens die inbraak gebuit is nie. Die presiese omstandighede rakende die voorval is nog onduidelik en ’n saak van sakeroof word ondersoek. Niemand is nog in hegtenis geneem nie. Die Oos-Kaapse polisie het wel intussen een van sy ander gesteelde vuurwapens en ammunisie in die omgewing van Paterson teruggekry. Die wit bakkie en toksak waarin die gesteelde polisievuurwapen gevind is. (Foto: SAPD) Kapt. Mali Govender, woordvoerder van die polisie, sê polisiebeamptes van die plaaslike polisiestasie in Paterson was Donderdag in die vroeë oggendure besig met patrollie op die N10 toe hulle ’n voertuig sonder hoofligte sien ry het. Die voertuig, ’n wit bakkie, het boonop geen registrasienommer gehad nie en die polisiebeamptes het besluit om die bakkie agterna te sit. Die voertuig het by ’n vulstasie in die omgewing ingedraai. Twee mans het by die vulstasie uit die bakkie geklim en met ’n paadjie langs die vulstasie weggeglip. Die polisiebeamptes het hulle agtervolg maar kon hulle nie opspoor nie. Die polisiebeamptes is toe terug na die bakkie en het die voertuig deursoek. In die bakkie het hulle ’n toksak met ’n vuurwapen, twee gelaaide magasyne en meer as 40 patrone gevind. Govender sê voorlopige ondersoeke dui daarop dat die voertuig nie gesteel is nie hoewel die vuurwapen in Desember by ŉ Oos-Kaapse polisiestasie gesteel is. Enigiemand met inligting omtrent die gesteelde vuurwapens in Peddie word versoek om die Tyefu-polisiestasie of die misdaadstopnommer by 08600 10 111 te skakel.